**Roata**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a întâmplat demult, nimeni nu ştie,

Când prima dat’ a fost uimită gloata,

Din ginta nu ştiu cui, o scăfârlie

Descoperi marea minune, roata,

De s-au mirat un secol, două poate,

Privind cum se rotea, cu întrebare,

Deştepţii ce-şi dădeau şi-atuncea coate:

“La ce-ar putea fi ea folositoare?!” ;

Târziu de tot, când plugul inventară,

Le-a dat prin cap de-au pus-o la cotigă,

La roabă,-apoi la car, apoi la moară,

Având mai lesne pâine, mămăligă,

Şi-au învârtit-o-n cântec la fântână

Şi-n lut olarii străchini toate pline,

Făcând în viaţa lor doar cu o mână

Mai multe, şi mai iute, şi mai bine,

Pân-au găsit că-n abur e putere

Şi rând pe rând, cetate cu cetate,

Pe drum de fier, urcând prin bariere,

Au cucerit în goană ca pe roate,

Croind apoi, cu osiile-i unse

În aur negru supt şi de sub mare,

Cărări de mintea noastră nepătrunse,

Pe Lună chiar făcând-o călătoare,

De am ajuns, ca noi, astăzi, în toate,

Pe munţi, pe mări, prin aer sub aripă,

De roţi să fim mânaţi, că-s mici, dinţate,

Şi-a’ lor supuşi să fim în orice clipă,

Fără să ştim de mai avem vreo ţintă,

De coborâm, urcăm, cum unii spun,

Care de-o vreme-ncearcă să ne mintă

Că ne-am afla, de fapt, pe drumul bun.

Valeriu Cercel